P R E D B E Ž N Á   I N F O R M Á C I A

 (podľa § 9 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení neskorších predpisov)

1. Pripravovaný právny predpis
Vyhláška Ministerstva vnútra Slovenskej republiky, ktorou sa mení a dopĺňa vyhláška Ministerstva vnútra Slovenskej republiky č. 30/2020 Z. z. o dopravnom značení, ktorou sa vykonáva zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov.

2. Základné ciele právnej úpravy
Ministerstvo vnútra Slovenskej republiky pripravuje zmenu vyhlášky č. 30/2020 Z. z. o dopravnom značení (ďalej len „vyhláška“) s cieľom riešenia aktuálnych problémov, ktoré vyústili do odkladu účinnosti niektorých ustanovení vo vyhláške o dopravnom značení a s cieľom celkového zvýšenia bezpečnosti a plynulosti cestnej premávky, reagujúc na požiadavky EÚ z dôvodu nástupu nových technológií, ktoré môžu pomôcť pri napĺňaní cieľa zníženia počtu dopravných nehôd. Návrh novely vyhlášky taktiež smeruje k dosiahnutiu súladu reálneho dopravného značenia v cestnej infraštruktúre Slovenskej republiky s vyhláškou o dopravnom značení a pravidlami cestnej premávky a k skráteniu 5 ročného prechodného obdobia. Okrem uvedeného je taktiež cieľom novely vyhlášky jednoznačne nastaviť dopravné značenie a pravidlá cestnej premávky spôsobom, aby boli pre verejnosť zrozumiteľné aj bez právneho a technického vzdelania.

3. Zhodnotenie súčasného stavu
V súčasnosti je vo vyhláške množstvo ustanovení, ktoré v aplikačnej praxi spôsobujú problematické umiestňovanie dopravného značenia a dopravných zariadení s poukazom na dopravné značenie umiestené ešte pred zavedením vyhlášky. Taktiež v cestnej premávke vznikajú situácie, kedy umiestnené nové dopravné značenie v nadväznosti na existujúce, nepodáva explicitne informáciu, resp. pokyn účastníkovi cestnej premávky a je pre neho nezrozumiteľné.      

4. Spôsob zapojenia verejnosti do prípravy právneho predpisu
Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania podľa bodu 2. 

Ministerstvo vnútra Slovenskej republiky
Prezídium Policajného zboru
odbor dopravnej polície                                 
Račianska 45	
812 72 Bratislava
e-mail:	odpppz@minv.sk

Lehota na vyjadrenie je 14 dní od zverejnenia predbežnej informácie na portáli Slov-Lex.

5. Predpokladaný termín začiatku pripomienkového konania
September 2026

